
Valamikor réges-régen, talán 1600 évvel ezelőtt, Mira városában élt egy szegény ember s annak három lánya. Annyira szegények voltak, hogy sokszor a betevő falatjuk sem volt meg. Szabadult volna a szegény ember lányaitól, férjhez adta volna őket, de pénz nélkül nem lehetett. Sokat kesergett: 

Szegény ember: Istenem, Istenem! Miért adtál három ilyen szép gyermeket, ha nem tudok gondoskodni róluk? 

1. lány:Édesapám, adj el minket, majd csak jók leszünk valakinek a szolgálatára!

Szegény ember: /térdelve, imádkozva/ Istenem, ne hagyj el! Hát adjam bűnbe, mocsokba őket:! Mi lesz velünk?!

Mesélő:  Éppen akkor ért ablakuk alá egy gazdag ifjú. Szülei nagy vagyont hagytak rá, amivel nem is tudta, mit is kezdjen. Jóra akarta felhasználni, de eddig még semmi okos nem jutott eszébe. Most elgondolkodva állt meg:/az ablakon keresztül kihallja a szavakat/

Szegény ember: Istenem, Istenem! Ha Te is elhagytál, mit tehetnék? Nincs más kiút. Eladom a legidősebb lányom! /felállva:/ Lányom készülj holnap viszlek!

Mesélő: Szomorú szívvel feküdtek le este mindannyian. A fiatalember alig várta, hogy elcsendesüljenek. Tudta már, hogy hol segíthet.

Miklós: Ennyi talán elég lesz az első lánynak hozományul!

1. lány: Hát ez mi?

2. lány: Hogy került ez ide?

3. lány: Nézzétek, írás is van rajta!... az első lány hozománya!

1. lány: Édesapám nem kell már elválnunk! Nem vagyunk már szegények!

2. lány: Ennyi pénz!

Szegény ember:/térdelve, imádkozva/ Uram Istenem, bocsáss meg nekem bűnös embernek! Bocsáss meg, hogy nem akartam már hinni a gondviselésedben! Istenem, ezt tőled kaptuk, de hogy lehet ez?

Mesélő:Estére megint az ablak alá lopakodott a gazdag ifjú.

Miklós: Isten nevében a második lánynak! Talán ebből férjhez tud menni...

Mesélő: Hinni sem akartak reggel a szemüknek, mikor megint ott találták az ablakban a meglepetést.

1. lány: Édesapám, ki lehet ez?

3. lány: Megint van levél: a második lány ajándéka!

2. lány: Édesapám, ki gondolhat ránk?

Szegény ember: Lányaim, ez csak Isten lehet, de hogy ki keze által, azt már én is meglesem. 

Mesélő: Eljött az este. A lányok lefeküdtek. Jött ismét az ifjú.

Miklós: Mindhármótoknak adok: Lássátok, milyen bőkezű, nagylelkű az Úr, az Isten!

Szegény ember: Uram! Állj meg, Uram, ki vagy Te? Állj meg, ne fuss el, hadd mondjak köszönetet! Mondd, ki vagy te?

Miklós: Istennek vagyok méltatlan szolgája, nem engem, Őt illeti meg a hála!

Szegény ember: De hát mégis, mondj már valamit!

Miklós:  Nem csináltam, mondom, semmi rendkívülit, 

           csak tettem, mit tennem kellett, s kell nektek is. 

           Felfedezni Jézust minden emberben, 

           Segíteni szeretettel, ahol csak lehet.

Szegény ember s lányai: Köszönjük, jó ember, hogy ilyen jó voltál, 

         hogy segítettél rajtunk, s példát mutattál. 

         Imádkozz értünk, hogy példád kövessük, 

         s egymással mi is szeretetben élhessünk!

